Okresná prokuratúra Martin 
Vajanského nám. 1, 036 80 Martin 1 	

Sp. zn. : 1 Pv 384/13/5506	Martin, 8.10.2013
EEČ : 2-40-277-2013

U Z N E S E N I E

Trestná vec:	obvinená XXXXX  
Prečin:	Úverový podvod podľa § 222 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Martin
Podľa § 216 odsek 1 Trestného poriadku podmienečne zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
na tom skutkovom základe že, dňa 28.2.2012 uzatvorila v Martine  v kancelárii obchodného zástupcu spoločnosti Pohotovosť s.r.o. XXXXX zmluvu o úvere č. 609000909, na základe ktorej jej bol poskytnutý úver v sume 500,- €, ktorý sa zaviazala splácať v 6-tich mesačných splátkach, v žiadosti o úver  zatajila úverové splátky poskytnuté inými finančnými spoločnosťami, žiadnu mesačnú splátku nezaplatila, čím spoločnosti Pohotovosť s.r.o. XXXXX spôsobila škodu v sume 500,- €,

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materiálu nevyplýva potreba uložiť obvinenej v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:

Dňa 16.08.2013 podľa § 206 ods. 1 Tr. por. vzniesol  vyšetrovateľ OR PZ,  OEK XXXXX  obvinenie uznesením ČVS ORP-438/OEK-MT-2013 Soni Hrončovej pre prečin úverového podvodu podľa § 222 ods. 1 Tr. zák.
	Preskúmaním spisu som zistil, že obvinená pri svojom výsluchu dala súhlas na podmienečné zastavenie trestného stíhania. Z tohto hľadiska boli splnené podmienky pre postup podľa § 216 Tr. por.
	Obvinená sa ku skutku, ktorý sa jej kladie za vinu priznala a uviedla, že svojho konania ľutuje a spôsobenú škodu uhradila v jednorázovej splátke.
V spisovom materiály sa nachádza doklad o zaplatení spôsobenej škody, pričom táto skutočnosť bola potvrdená aj výsluchom zástupcu poškodenej strany XXXXX, ktorá sa k náhrade škody v rámci trestného konania nepripojila, pretože obvinená 20.08.2013 uhradila sumu 1.844,56 €.
	Trestná sadzba za uvedený trestný čin je až 5 rokov trestu odňatia slobody.
	Podľa § 216 ods. 1 Tr. por. v konaní o trestnom čine, na ktorý zákon ustanovuje trest odňatia slobody, ktorého horná hranica neprevyšuje 5 rokov, môže so súhlasom obvineného súd a v prípravnom konaní po skončení vyšetrovania prokurátor podmienečne zastaviť trestné stíhanie, ak  obvinený vyhlási, že spáchal skutok, za ktorý je stíhaný,  nahradil škodu, pokiaľ bola činom spôsobená alebo s poškodeným o jej náhrade uzavrel dohodu alebo urobil iné potrebné opatrenia na jej náhradu a vzhľadom 
na osobu páchateľa, s prihliadnutím na jeho doterajší život a na okolnosti prípadu, možno dôvodne takéto rozhodnutie považovať za dostačujúce.
Obvinená nebola priestupkovo riešená a v registri trestov nemá doposiaľ záznam.
	Vzhľadom na uvedené skutočnosti mám za to, že u obv. Hrončovej sú splnené podmienky potrebné pre podmienečné zastavenie trestného stíhania.
	Počas skúšobnej doby bude obvinená musieť viesť riadny život, nedopúšťať sa trestnej, ani inej protispoločenskej činnosti. Ak týmto podmienkam vyhovie, rozhodne sa o jej osvedčení. Inak sa bude, a to prípadne aj počas skúšobnej doby, v trestnom stíhaní pokračovať.
	Skúšobná doba v trvaní 12 mesiacov bola určená s prihliadnutím na osobu obvinenej  a všetky okolnosti prípadu.
	S poukázaním na uvedené som preto rozhodol tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Dr. Roman Tatarka
prokurátor